Tikóng le deng bud gefet bè yó,
yó kem dumu gel lemolò ke Jisas,
tódô glo le yó kem tey tau wen smibut kul.
Wen se kem tau tmolok hlau nô bè yó,
nit le skuya mon yó kem tau lemolò ke Jisas.
Bè yóm kton le ke Jisas yó kem tey tau sbung bè yó,
tey ketnga le du,
ne gotu le mlóy ebéléen na le e hnódó.
Snólók Jisas yó kem gel lemolò du,
monen,
“Tedu senkuya ye yó du?”
Fen bnalà yóm sotu tau nô lem blóng yó kem tey tau wen bè yó,
monen,
“Wen ngau lengel matahen,
Sér,
tô nitu ebéléem.
Là kóen bud gudél lemwót bè yóm busaw malak du.
Sok gel gefet béléen yóm busaw malak du,
tódô mugod,
ne hono bulok gu lem baken,
tódô senséhéken beengen,
ne tódô htudel.
Denge hkodu bè yó kem gel lemolò kóm,
okóm là kô gbek le hdó du yóm busaw gel malak du.”
Ne mon Jisas se mò kul,
“Yu kem tau kmoen ni,
alì ye gel hemda.
Igò tey deng kegenu nô lem blóng ye,
ne tey klawi nawahu bélê ye.
Nitem edini sen yóm ngaem.”
Tahu se,
nwit le ebéléen.
Timbow tonen Jisas yóm busaw gel malak du yóm ngà yó,
tódô lugoden talak tonok yóm ngà nalaken,
ne tódô hgilu bè yó yóm ngà,
ne hono bulok gu lem baken.
Ne snólók Jisas yóm maen,
monen,
“Deng kegenen gemnóm du de nim desen ni?”
Ne mon maen se,
“Lemwót bè kegenen hanà udì.
Deng dê duléken ne tô hmatay du yóm busaw malak du,
tódô gel lugoden elem ofi ne elem él.
Ke gbekem tmóbóng kum,
hol knoduhem mi.”
Mon Jisas se mò du,
“Moen de ke monem mò do,
‘Ke gbekem?’
Igoen laen dù là gbek Dwata du bè yóm tau hemtahu béléen.”
Ne bud mudél se mà yóm ngà yó koni,
hgelen udélen,
monen,
“Deng wen se kehtahuhu,
Sér,
okóm là kóyówen.
Hol tennuem dou dé.”
Timbow ton Jisas yóm tey dê tau hloni ebélê le bè yó,
ominen tódô hdó yóm busaw malak yóm ngà yó,
monen mò du,
“Uu se humew du nim ngà ni,
ne hbokong du,
mdóhi ne,
hol béi abay bud mulék ebéléen.”
Ne tódô lemangat yóm busaw,
ya tey sidek tódô kehkengkelen yóm ngà,
ne ominen yó tódô mdó.
Bè yóm kton le du yóm ngà yó,
hol lómón ke deng matay.
Botong mon yó kem dumu tau,
“Deng matay ne.”
Okóm nogot Jisas sigel yóm ngà,
ne hdaen.
Tahu se,
tódô hlós mdà.
Timbow le motun bè yóm gónô le Jisas,
tek sónen lu nô bè yó,
snólók yó kem gel lemolò du,
mon le,
“Moen de kum ke là gbek me hdó du yóm busaw malak du yóm ngà tu koni?”
Mon Jisas se,
“Tek sotu hdó du yóm busaw lómón yó,
tek són yóm gel kni ebè Dwata.”